Academy of St Martin in the Fields
Store norske leksikon,Kunst og estetikk,Musikk,Klassisk musikk,Internasjonale klassiske ensembler
Academy of St Martin in the Fields, britisk kammerorkester, etablert 1958, hvis konserter og plateinnspillinger i 1960- og 1970-årene bidro vesentlig til en fornyet interesse for barokkmusikk. Navnet ble frem til 1988 skrevet Academy of St. Martin-in-the-Fields.
Kunstnerisk leder (music director) har fra 2011 vært den amerikanske fiolinisten Joshua Bell. Den amerikanske pianisten Murray Perahia har vært fast gjestedirigent siden 2000.Orkesteret har ingen fast hjemmearena, men turnerer mye både i Storbritannia og utenlands. Repertoaret spenner over alle epoker, men Bach, Händel og Mozart har vært særlig godt representert. Historikk Orkesteret ble etablert av fiolinisten Neville Marriner og organisten John Churchill. Sistnevnte var kantor ved kirken St. Martin-in-the-Fields i London. Her holdt man den første konserten 13. november 1959 og mange konserter siden. I starten bestod orkesteret av 11 strykere. Siden har blåsere og andre musikere blitt engasjert etter behov, og i dag er opptil 40 musikere knyttet til orkesteret. I 1967 etablerte man St. Martin in the Fields Chamber Ensemble for fremførelser av kammermusikk som krever stor eller uvanlig besetning. I de første årene ledet Marriner orkesteret fra fiolinen, men etter 1970 var han utelukkende dirigent. Etter sin avgang fikk han tittelen Life President. Fiolinisten Iona Brown, som siden ble sjefdirigent for Det Norske Kammerorkester, spilte i orkesteret fra 1964 og var kunstnerisk leder fra 1974 til 1980. Hun ble etterfulgt av fiolinisten Kenneth Sillito 1980–2012. Orkesteret gjorde sine første innspillinger i mars 1961, og er trolig det kammerorkesteret som har utgitt flest plater. De første innspillingene var på selskapet L’Oiseau-Lyre, opprinnelig grunnlagt som musikkforlag i Paris i 1932. Siden har orkesteret figurert på Argo, Decca, EMI, Philips, Hänssler Classic, Pentatone og Hyperion. Orkesteret stod for musiseringen i Mozart-filmen Amadeus (1984) i regi av Miloš Forman. Eksterne lenker Academy of St Martin in the Fields' nettsider Litteratur Tyler, Christian: Making Music: Neville Marriner and the Academy of St Martin in the Fields, 2009, isbn 978-1906509040, Finn boken